钦定古今图书集成/理学汇编/学行典/第271卷 > 杜琼
## 钦定古今图书集成/理学汇编/学行典/第271卷 > 杜琼

按《明外史隐逸传》：“杜琼，字用嘉，吴县人。生而孤，育于
母。稍长，俾从同邑陈继学，能自刻厉，遂博综古今，兼
工书画，为文章醇实不浮。事母至孝，有司欲以上闻，
琼辞之而请旌其母，母遂获旌。尝刲股愈母疾，秘不
令人知。知府况锺稔其贤，两荐之，固辞不出。宣德、景
泰间，朝廷屡下求贤诏，所司辄拟荐，琼知不可夺，益”
礼重焉。晚得宋朱长文乐圃，吟啸其中，客非故人弗
得通。尝戴鹿皮冠，携方竹杖，出游朋旧间，逍遥移日。
归而菜羹粝饭，怡怡如也。自号“鹿冠老人。”学者称为
“东原先生。”卒，年七十九，会葬者千馀人，门人私谥曰
“渊孝。”子启，举进士，官御史。